Lazerinės procedūros skirtos odos struktūros gerinimui, kolageno, elastino regeneracijos, neokolagenezės skatinimui. Lazerio poveikis stimuliuoja natūralius organizmo procesus, atkurdamas tvarkingą odos struktūrą, ją atnaujindamas.
Odos patempimo operacijų metu pašalinamas odos perteklius, tačiau pati odos struktūra ląsteliniame lygmenyje niekaip nepaveikiama. Kitaip tariant, patempimo atveju odos struktūra lieka tokia pat, kaip buvo iki operacijos.
Taigi lyginti šias skirtingų kategorijų procedūras netikslinga. Esant dideliam odos pertekliui, jos puikiai papildo viena kitą (tokiu atveju vien lazerio dažnai nepakanka įsisenėjusiai problemai spręsti), o jei senėjimo požymiai subtilūs, lazerinės procedūros savo rezultatu (bet ne veikimo mechanizmu) gali prilygti ir plastinei chirurgijai. Be to, lazerinės atjauninimo procedūros, atliekamos periodiškai, pristabdo odos senėjimo procesus, kad chirurginės intervencijos prireiktų kuo vėliau (ar išvis neprireiktų).